
A median raphe sejtjeinek glutamaterg természete, a szerotonerg rendszer új nézőpontból

Az előagyi neuronhálózatok modulációjában fontosak a szubkortikális monoaminerg
pályarendszerek, így a középagyi median raphe régióból (MRR) felszálló szerotonerg
rendszer is. Nemrégiben kiderült, hogy a MRR, a tónusos szerotonerg szabályozáson túl, az
általa beidegzett hippokampális interneuronokra képes olyan 3-mas típusú vezikuláris
glutamát transzportert (vGluT3) tartalmazó terminálisokkal szinaptizálni, melyek gyors
glutamaterg jelátvitellel serkenthetik ezeket a GABAerg sejteket. Munkánkban azt vizsgáltuk,
hogy ez a glutamaterg jelátvitel valójában mennyire jellemző az egér MRR-jának idegsejtjeire
és előagyi kapcsolataira – a szerotonerg kapcsolatok mellett.
Először, fluoreszcens immunhisztokémiai kísérletekben megjelöltük a MRR-ban
található szerotonin és/vagy vGluT3 tartalmú sejtpopulációt, majd azok konfokális
mikroszkópos megfigyelésével és sztereológiai módszerekkel azt találtuk, hogy e
neuronoknak legalább mintegy kétharmada valójában vGluT3-pozitív glutamaterg sejt. Ez
után retrográd pályajelölés segítségével megmutattuk, hogy a MRR hippokampuszba,
mediális septumba vagy mediális prefrontális kéregbe vetítő sejtjeinek legalább mintegy 80,
60 és 70%-a glutamaterg. Végül kettős retrográd pályajelölés segítségével megállapítottuk,
hogy a MRR-ban található számos olyan neuron, melyek egyidejűleg vetítenek a
hippokampuszba és a mediális prefrontális kéregbe, ezeknek is mintegy 90%-a glutamaterg
sejt. Hasonlóan, a mediális septumba és a mediális prefrontális kéregbe egyidejűleg vetítő
neuronok 80%-a szintén glutamaterg.
Eredményeink rámutatnak arra, hogy bár a MRR sejtjeire valóban jellemző a
szerotonin tartalom, mégis – azok nagy részének kettős pozitivitása mellett – a legtöbbjük
glutamaterg vetítősejt. Ezen neuronok egy része ráadásul egyidejűleg több előagyi területre is
képes vetíteni, így a mag szerepet játszhat e területek gyors és hatékony szinkronizálásában.
Eredményeink az eddig lassú, tónusos szabályzónak gondolt MRR-ról új képet festenek, mely
sokat segíthet a MRR valódi funkciójának megértésében.



